ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА относно прилагането на Решение № 1297/2008/ЕО на Европейския парламент и на Съвета от 16 декември 2008 г. относно Програма за модернизиране на европейската статистика относно предприятията и търговията (MEETS) /* COM/2014/0444 final */





1. Въведение Настоящият доклад е четвъртият и окончателен доклад относно изпълнението на Програмата за модернизиране на европейската статистика относно предприятията и търговията (MEETS). В решението[1] за стартиране на тази програма през декември 2008 г. се посочва, че Комисията „до 31 декември 2010 г. и след това ежегодно до 2013 г. ... предоставя на Европейския парламент и на Съвета доклад относно изпълнението на Програмата MEETS“. По-нататък в решението се посочва, че „до 31 юли 2014 г. Комисията предоставя на Европейския парламент и на Съвета окончателен доклад относно изпълнението на Програмата MEETS. Този доклад оценява, предвид възникналите разходи за Общността, ползите от действията за Общността, държавите членки, доставчиците и ползвателите на статистическа информация, за да се идентифицират областите за възможно подобрение.“ Бяха публикувани три доклада, които обхващат годишните работни програми от 2009 г. и 2010 г., 2011 г. и 2012 г. В настоящия доклад е представена окончателна оценка на изпълнението на Програмата MEETS. По-подробна информация относно всички резултати по Програмата MEETS е достъпна на страницата „Statistics Explained“ („Статистиката в достъпна форма“) на уебсайта на Евростат[2]. Всички дейности по MEETS са в съответствие със стратегията, установена в Съобщението на Комисията до Европейския парламент и Съвета от 10 август 2009 г. за метода за изготвяне на статистическата информация на ЕС: визия за следващото десетилетие[3]. Програмата MEETS бе структурирана по начин, който да позволи постигането на следните четири основни цели, всяка от които включваше няколко проекта. (1) „Да се преразгледат приоритетите и да се разработи целеви набор от показатели за нови области“ — идентифициране и вземане на решения относно това кои нови области да се опишат, както и преразглеждане на остарели изисквания. (2) „Да се постигне съгласувана рамка за свързана с бизнеса статистика“ —интегрирането на различни области от бизнес статистиката, включително координацията на правни актове, хармонизирането на методиките, свързването и хармонизирането на статистическите класификации и бизнес регистрите със свързаните източници, включването на многонационални групи и извършваното тях събиране на данни. (3) „Да се подкрепи прилагането на по-ефективен начин за изготвяне на статистика относно предприятията и търговията“ — по-ефективно използване на наличните данни чрез интегрирането на събраните данни в единна система или чрез свързването на микроданните, нарастващо използване на административни данни и използване на възможностите на хармонизираните счетоводни стандарти. (4) „Да се модернизира Интрастат“ — подобряване на опростената система на Интрастат чрез дейности относно хармонизирането на методите, нарастващо използване на административни данни и усъвършенстване на информационните и комуникационните технологии (ИКТ)[4]. 2. Изпълнение на целите и дейностите за периода 2009—2013 г. 2.1 Равнище на участие и финансиране До края на 2013 г. по-голямата част от проектите бяха завършени и повечето планирани резултати бяха постигнати. През периода 2009—2013 г. по Програмата MEETS беше предоставено финансиране в размер на 42,5 млн. евро за подпомагане на развитието в рамките на няколко области на статистиката, свързани с бизнеса и търговията. През този период равнището на усвояване на оперативните кредити по МЕЕTS бе 87 %[5]. Отделните мрежи за сътрудничество в ЕСС в рамките на мрежите на Европейската статистическа система („мрежи ЕСС“) бяха основни средства за изпълнение на целите на програмата. Мрежите ЕСС са средство за разработване на нови проекти, при което няколко членове на ЕСС с интереси в определени области активно си сътрудничат по общи задачи и след това разпространяват резултатите сред членовете, които не са взели участие. Този начин на работа има предимства с оглед оползотворяване на взаимодействието, спестяване на разходи и споделяне на най-добри практики, като същевременно се разработват конкретни действия, които са от полза за мрежите EСС като цяло. През всичките пет години от изпълнението на програмата 23 от общо 32 членове на ЕСС взеха участие в поне една финансирана по MEETS мрежа ЕСС. Освен това бяха предоставени финансови средства за сключване на индивидуални споразумения с националните статистически институти за отпускане на безвъзмездни средства и бяха сключени договори за извършване на външни проучвания. Евростат и НСИ изготвиха други проекти без специално финансиране. За подпомагане на изпълнението на програмата също така беше използвано и финансиране с цел оказване на техническа и административна подкрепа, например за организиране на работни срещи и работни групи с национални експерти. Финансираните годишни действия бяха общо 93 на брой. Най-често използваният инструмент за финансиране на действията (около 90 % от оперативните кредити) бе предоставянето на безвъзмездни средства — или чрез мрежите ЕСС, или под формата на индивидуално финансиране. До края на 2013 г. 28 от общо 32 членове на ЕСС се възползваха от поне една от индивидуалните форми на отпускане на безвъзмездни средства по Програмата MEETS. 2.2. Цел 1: Да се преразгледат приоритетите и да се разработи целеви набор от показатели за нови области Идентифициране на области с по-малко значение През 2009 г. беше възложено външно проучване, за да се оценят правните актове в областите на статистиката, за които бе установено, че се нуждаят от преразглеждане. Проучването разкри значителна степен на съгласуваност на понятията и определенията между тясно свързаните области, но също така бяха установени някои потенциално изолирани проекти и редица несъответствия. Тези резултати бяха основата за работата на „Мрежата ЕСС за съгласуване на понятията и методите на статистиката, свързана с бизнеса и търговията“ (цел 2). През 2010 г. Комитетът на ЕСС възприе нов стратегически подход. В рамките на годишния стратегически преглед на приоритетите на Евростат бяха идентифицирани областите с по-малко значение в статистиката относно предприятията и търговията. Вследствие на това действието „Идентифициране на области с по-малко значение“ беше премахнато от обхвата на Програмата MEETS. Като част от по-широка дискусия относно така наречените отрицателни приоритети в рамките на ЕСС, прегледът от 2010 г. доведе до това Програмата MEETS да бъде рационализирана, а няколко действия да бъдат обединени. Развитие на нови области (групи предприятия, глобализация, предприемачество) Някои от предприетите проучвания в началото на изпълнението на Програмата MEETS доведоха до препоръки относно това как най-добре да се събират данни в областта на статистиката относно групите предприятия и икономическата глобализация. След рационализирането на програмата MEETS беше извършена допълнителна методологична работа и бе организирано пилотно събиране на данни от „Мрежата ЕСС за профилиране на големи и сложни многонационални групи предприятия“, както и от „Мрежата ЕСС за измерване на световните вериги за създаване на стойност“. Съвместната програма за показатели за предприемачеството (ППП) беше разработена в сътрудничество с ОИСР с цел подпомагане на политиките, свързани с предприемачеството, с показатели, описващи областите „достъп до финансиране“, „НИРД, иновации и технологии“, „капацитет/умения“, и „култура на предприемачеството“. Понастоящем се работи върху включването на задължителни показатели за иновативни предприятия с висок растеж в нормативната уредба на бизнес демографията на работодателите. 2.3. Цел 2: Да се постигне съгласувана рамка за свързаната с бизнеса статистика Интегриране на понятия и методи в нормативната уредба Бизнес статистиката се съставя в съответствие със законодателството на Съюза, което се е развивало през годините и не във всички случаи е последователно по отношение на понятията, приложното поле, определенията, методологията и т.н. Мрежата ЕСС за съгласуваността анализира потенциалната липса на съгласуваност на понятията и методите на статистиката, свързана с бизнеса и търговията. Мрежата ЕСС предложи преразгледани проекти на определения за статистическите единици „предприятие“, „група предприятия“, „единица по видове дейност“ и „местна единица по видове дейност“ заедно с оперативни правила и модел на данни за единно прилагане. Понастоящем предложенията се прецизират от работна група по статистическите единици, чиято дейност Евростат стартира през 2013 г. Освен това Евростат и държавите членки започнаха работа по проучване на въздействието от прилагането на преразгледаното определение за предприятия в бизнес статистиката. Ако проучването е успешно, през 2014 г. и следващите години ще се проведе допълнително проучване на въздействието от преразгледаните определения и методика с цел те да бъдат приложени. Други резултати от тази ЕСС мрежа са препоръки за метод за класифициране на статистическите данни, който се прилага по съпоставим начин във всички статистически области, и съпоставими разбивки, както и методология за целева група в бизнес статистиката. Освен това мрежата ЕСС предостави препоръки за система от променливи със съгласувана и стандартизирана терминология и общи определения за свързаните области, включително обяснителни бележки. Резултатите ще бъдат включени в рамковия регламент за интегриране на бизнес статистиката, с който ще се опрости и ще се хармонизира съществуващото законодателство. Разработване на статистика за групи предприятия Целта на регистъра EuroGroups[6] беше да предостави последователни и съгласувани рамки за проучвания с оглед изготвяне на качествени статистически данни за измерване на глобализацията, основно за предприятията с чуждестранен контрол и статистическите данни за преките чуждестранни инвестиции. През 2009 г. мрежата ЕСС за методологията на регистъра Eurogroups създаде регистър Eurogroups версия 1.0, както и организационната мрежа за обмен на данни между Евростат и членовете на мрежата ЕСС. Ежегодната целева група, изготвена от регистъра Eurogroups, беше разширена от най-големите 5 000 многонационални групи предприятия (МГП) с интереси в ЕС през 2009 г. и 2010 г. до 10 000 МГП през 2011 г. През 2012 г. регистърът Eurogroups версия 1.0 беше частично актуализиран до версия 2.0, като по този начин се подобри ефективността, навременността и съгласуваността на резултатите. Националните централни банки бяха присъединени през 2012 г. Регистърът Eurogroups версия 2.0 изисква от ползвателите и изготвящите статистически данни да имат дистанционен достъп до мрежата ЕСС, тъй като той трябва да функционира в сигурна среда. Въпреки че разработването на методологията бе завършено, регистърът Eurogroups версия 2.0 не беше напълно функциониращ през 2013 г. поради закъснения при проекта „Сигурна инфраструктура за достъп до поверителни данни“ (SICON). Прилагането на регистъра Eurogroups на национално равнище беше съфинансирано чрез индивидуални споразумения. Мрежата ЕСС за профилиране на големи и сложни многонационални групи предприятия разработи методология и насоки. Мрежата ЕСС също така привлече членове на ЕСС, които не са участвали в мрежата ЕСС за изпитване на оперативните методи за модела на профилиране, и за тази цел предостави обучение и помощ. Евростат разработва интерактивен инструмент за профилиране, за да улесни обмена на информация между членовете на мрежата ЕСС, като същевременно се спазват правилата за поверителност. Мрежата ЕСС работеше в тясно сътрудничество с мрежата ЕСС за съгласуваността при разработването на преразгледани определения за предприятията и оперативните правила. Провеждане на изследвания на ЕС с цел намаляване на тежестта за предприятията Схемите на ЕС за изготвяне на извадки целят предоставяне на надеждни обобщени показатели за ЕС въз основа на извадка за някои държави членки по отношение на онези статистически данни, за които нуждите на ползвателите могат да бъдат удовлетворени чрез обобщен показател за ЕС. Някои методологии за схемите на ЕС за изготвяне на извадки бях разработени за подбрана и свързана с бизнеса статистика, като свързаните с космоса дейности, включително космически транспорт, структурна бизнес статистика за предприятия с 250—499 работници, статистика относно външните предприятия с чуждестранен контрол, инвестициите и разходите в областта на ИКТ и статистика в областта на културата. Поради слабата реакция по отношение на поканите за представяне на предложения трябваше да се отмени пилотно събиране на данни за изпитване и оценка на методологията за свързаните с космоса дейности и структурната бизнес статистика за предприятия с 250—499 работници. 2.4 Цел 3: Да се подкрепи прилагането на по-ефективен начин за изготвяне на статистика относно предприятията и търговията По-добро използване на данните, които вече съществуват в статистическата система, включително на възможността за изготвяне на оценки Работата по „съхраняване на данни и свързване на данните при изготвяне на бизнес статистиката“ беше извършена от създадена през 2010 г. мрежа ЕСС. На първо място тя изготви общ преглед на най-новите постижения и установи бъдещите потребности в рамките на интегрираните системи за бизнес данни на членовете на ЕСС. Работната ѝ програма е насочена основно към създаването на набор от насоки, модели и препоръки за изграждане на хранилище на статистическите данни. Резултатите включват обща архитектура, в която подробно са изложени нейните процеси и метаданни и се дава известна представа за методологичните аспекти. Изчерпателният списък с резултатите беше представен в наръчник за предоставяне на насоки на ползвателите по време на цялостния процес за създаване на хранилище на статистическите данни. Тъй като разработването на интегрирани системи изисква много време и членовете на мрежата ЕСС следва да могат да продължат да се възползват взаимно от опита си след края на Програмата MEETS, Евростат и мрежата ЕСС създадоха център за компетентност относно хранилището на данни. През 2009 г. проектът за „свързване на статистическите данни за търговията и предприятията“ използва външно проучване, за да разработи методологическата рамка за изготвяне на статистически показатели относно външната търговия по бизнес характеристики. Също така беше проведено проучване за осъществимостта на пилотно събиране на данни. През 2013 г. членовете на мрежата ЕСС разработиха и съставиха разширен набор от показатели въз основа на микроданните за търговията и предприятията. Планирано е новите показатели да бъдат включени в базата данни за търговията по характеристики на предприятията. Съставителите предоставиха ръководство за изготвяне на статистически данни относно международната търговия по характеристики на предприятията въз основа на връзката между данните за търговията и информацията в регистъра на предприятията. Също така беше разработен първи набор от показатели за търговията по характеристики на предприятията за услуги. През 2009 г. и 2010 г. беше разработен подход за свързване на микроданни относно възлагането на външни изпълнители за извършване на предварителен анализ относно икономическото въздействие на външните изпълнители. Въз основа на резултатите от тези действия през 2011 г. беше създадена „мрежата ЕСС за измерване на световните вериги за създаване на стойност“. Мрежата ЕСС доразви и проведе преструктурирано изследване относно външните изпълнители, последвано от дейности по свързване на микроданни с наличните статистически данни (структурна бизнес статистика, данни за външната търговия, статистика за предприятията с чуждестранен контрол). Мрежата ЕСС също така предостави методология за свързаните микроданни, която би могла да се използва при анализа на въздействието на предприятия от международно разпръснати вериги за производство, например данни относно икономическите резултати, трудовата заетост и моделите на международната търговия със стоки. Мрежата ЕСС също така разработи набор от показатели за икономическата глобализация. Щом бъдат приложени, те ще помогнат на лицата, отговорни за изготвянето на политиките, да вземат решения въз основа на по-добри доказателства и да наблюдават глобализацията/интернационализацията на икономиките. Резултатите включват също публикация относно разработването на рамка за измерване на икономическата глобализация[7]. От 2011 г. до 2013 г. беше осъществен проектът „Свързване на данни от използването на ИКТ, иновациите, структурната бизнес статистика и търговските регистри“. Основните постижения са: · създаването на инфраструктура за анализ на разпределените микроданни, · изготвянето на метаданни за целите на хранилището на данните, · генерирането на свързани микроданни на национално равнище, · анализът на темите за седем приоритетни области от Програмата в областта на цифровите технологии за Европа, · изготвянето на данни на отраслово равнище в множество държави и времеви периоди, · изследване относно методологиите за проучване за подобряване на качеството на свързаните набори от данни, и · протокол за достъпа до данни с частично поверителен характер. Новият подход дава възможност за изготвянето на показатели, които са сравними в отделните държави и чиято одитна следа може да бъде проверена чак до изходните данни, а също така дава възможност за генериране на данни. Тези данни могат да се използват за анализ на разликите в резултатите от използването на ИКТ в държавите и отраслите. Наборът от обобщени микроданни, резултат от процеса на свързване на данни и анализа на свързаните набори от данни, ще бъде предоставен за научноизследователски цели чрез центъра SAFE на Евростат. Работата по научноизследователските стратегии беше използвана като ресурс за координирането и хармонизирането на бизнес статистиката в Рамковия регламент за интегриране на бизнес статистиката (РРИБС). Създадената през 2010 г. мрежа ЕСС за „Методология на съвременната бизнес статистика (оптимално изготвяне на извадка, метод за оценяване, основан на модели, интегриране на данни)“ предостави методологични насоки в подкрепа на модернизирането и интегрирането на бизнес статистиката в ЕСС. В допълнение към методологичните разработки във връзка с конкретни етапи на изготвянето (проектиране, събиране на данните и оценяване) проектът обобщи набора от методи на бизнес статистиката в електронен наръчник. Той ще послужи както като отправен материал, така и като основа за обучение. Съществува възможност за последващи действия от страна на център за експертни познания. Този въпрос е в процес на разглеждане. По-добро използване на вече съществуващите в икономиката данни „Мрежата ЕСС за използване на административни и счетоводни данни“ стартира през 2009 г. и проучи практическите въпроси относно използването на тези данни за целите на бизнес статистиката. Основните постигнати резултати включват: · общ преглед на националните практики във връзка с използването на административни данни, · описание на методи за оценка на непълни набори от данни при използване на административни данни за краткосрочна статистика, и · списък с показатели за оценка на качеството на бизнес статистиката, основани на административни данни. Мрежата ЕСС също така предостави информация относно връзките от статистическите характеристики към Международния счетоводен стандарт (МСС)/Международния стандарт за финансово отчитане (МСФО) и директивите на ЕС в областта на счетоводството. ИКТ и интернет генерират изключително голямо количество данни, които евентуално биха могли да се използват като статистически данни. През 2013 г. Евростат започна проект за оценка на осъществимостта на използването на съвременни методологии и показатели за събиране на висококачествени статистически данни от нетрадиционни източници, като интернет или други големи източници на данни. Опитът беше обобщен в предварителен наръчник, който може да бъде прилаган от националните статистически институти. Също така бяха определени големите хранилища на данни и беше анализиран потенциалът им за официални статистически данни. Това включваше преговори със собствениците на големи обеми данни относно условията за използване на данни от националните статистически институти и разработването на критерии за оценка на необходимото качество. Резултатите от проекта ще допринесат за по-широка инициатива от мрежата ЕСС за „Големи обеми данни и официални статистически данни“[8]. Разработване на инструменти за по-ефективно извличане, предаване и обработка на данни Някои национални статистически институти получиха финансова подкрепа за внедряване на системи за онлайн събиране на данни и електронни въпросници, таблици за преобразуване между общоприетите счетоводни принципи и статистическите характеристики, както и разширения език за бизнес отчетност (XBRL). Проектът „По-добро използване на митнически данни за статистиката за външната търговия (Eкстрастат)“ помогна на членовете на ЕСС да приспособят системите си за събиране на данни към новите митнически системи съгласно митническото законодателство. 2.5 Цел 4: Да се модернизира Интрастат Хармонизиране на методите за подобряване на качеството при опростена система на Интрастат Проектът „Хармонизиране на методите за подобряване на качеството на статистиката за вътрешната търговия в ЕС“ беше резултат от рационализиране, при което два проекта — „Подобряване на качеството на данните при опростена система на Интрастат“ и „Намаляване на асиметриите в Интрастат“, бяха обединени. Между 2009 г. и 2013 г. бяха разработени насоки за прилагане на законодателството в областта на Интрастат и Eкстрастат с цел насърчаване на хармонизирани и желателни практики. Някои държави членки получиха безвъзмездни средства за прилагане на тези методи и практики за подобряване на статистиката за вътрешната търговия в ЕС. Работата по намаляване на асиметриите на детайлизирано и съвкупно равнище продължи чрез организиране на равнения на ниво ЕС през периода 2009—2012 г. През 2013 г. резултатите бяха оценени, преди да се предприемат по-нататъшни стъпки. Някои държави членки получиха безвъзмездни средства за провеждане на проучвания на двустранното или многостранното равнение. По-добро използване на административните данни Между 2009 г. и 2013 г. беше предоставена финансова подкрепа за подобрено използване на административните данни от държавите членки при изготвянето на статистика за вътрешната търговия в ЕС. Целите бяха да се намали тежестта за респондентите и да се подобри качеството на статистическите данни относно вътрешната търговия в ЕС. Работата бе съсредоточена върху по-добро използване на административните данни — ДДС (данък добавена стойност) и VIES (система за обмен на информация за ДДС) — в различни етапи от системите за събиране и съставяне на данни за Интрастат. Беше проучен потенциалът за използване на други съществуващи данни за конкретни трансакции като търговия с кораби и самолети или газ и електричество. Чрез съфинансиране по споразумения за отпускане на безвъзмездни средства десет държави членки съумяха да приложат инструменти и методи за по-добро използване на административните данни и успяха да намалят административната тежест за доставчиците на статистическа информация, както и да подобрят качеството на данните. Подобряване и улесняване на обмена на данни в рамките на Интрастат Проектите за разработване на инструменти и методи за обмен на данни в рамките на Интрастат за членове на мрежата ЕСС, финансирани с безвъзмездни средства и чрез търгове през 2009 г. и 2012 г., доведоха до увеличено използване на електронни технологии за обмена, валидирането и събирането на първични данни чрез автоматизирани и сигурни процеси както на национално равнище, така и на равнище ЕС. Националните системи за събиране и изготвяне на данни бяха подобрени и оптимизирани. 3. Заключение Решението относно MEETS съдържа подробно изложение на действията, които ще бъдат финансирани през петте години на Програмата MEETS. През първите две години от прилагането на програмата можеха да бъдат предприети относително голям брой инициативи. В националните статистически институти обаче бяха извършени бюджетни съкращения и се наблюдаваше липса на човешки ресурси. Затова програмата трябваше да се рационализира чрез обединяване на някои дейности и/или съсредоточаване върху шест основни области, обхванати от мрежите ЕСС: съгласуваност на понятията и методите, регистър Eurogroups, профилиране на големи и сложни многонационални групи предприятия, свързване на микроданни и хранилища на данни при изготвяне на статистиката, методология за бизнес статистика и използване на административни и счетоводни данни. До края на 2013 г. тези мрежи ЕСС извършиха значителна по обем работа в области като методологията на регистъра Eurogroups, профилирането, използването на административни данни, съгласуваността на правните актове, хранилищата на данни и инициативите за свързване на данни. Най-значимият резултат са методологичните препоръки по отношение на широк спектър от области, свързани със статистиката за предприятията и търговията. Препоръките имат за цел да улеснят интегрирането на набори от данни и ако те бъдат изпълнени, могат да намалят статистическата тежест за предприятията. Едновременно с това бяха усвоени значителен брой индивидуални субсидии, за да се подпомогне работата на членове на мрежата ЕСС в области като регистъра Eurogroups, свързването на микроданни, използването на административни данни, улесняване на предаването на данни от предприятията към националните статистически институти и по-доброто използване на административни данни и разработването на инструменти и методи за обмен на данни в Интрастат. Бяха възложени ограничен брой договори с цел получаване на услуги в области като по-добри системи за обмен на данни в Интрастат, прилагане на профилиране и разработване на схеми на ЕС за съставяне на извадки с цел изготвяне на обобщени данни за ЕС. Както безвъзмездните средства, така и договорите допринесоха за резултатите от мрежите ЕСС основно чрез изготвяне на методологията или чрез изпитване на осъществимостта. Освен това те доведоха до подобрения в указани на национално равнище области. Трудно е ползите от Програмата MEETS за Съюза, държавите членки, доставчиците и ползвателите на свързани статистически данни да бъдат измерени количествено, тъй като възвръщаемостта на инвестициите ще придобие материално изражение едва в течение на времето. Повечето действия бяха насочени пряко или непряко към подобряване на ефективността при изготвянето на бизнес статистика, например чрез насърчаване на интегрирането, иновациите на ключови процеси за изготвяне на статистика и трансфера на знания в мрежите ЕСС. Подобряването на ефективността ще намали административната тежест за предприятията. Това следва да се извърши в съответствие с усилията, които Комисията понастоящем полага за подобряване на законодателството на Съюза с цел стимулиране на допълнителен растеж на икономиката на ЕС[9]. Програмата MEETS беше част от приноса на статистическата общност в това отношение. Без Програмата MEETS някои държави членки щяха да инвестират бюджетни средства в модернизирането на статистиката относно предприятията и търговията по некоординиран начин. Това щеше да доведе до резултати, които нямаше да бъдат сравними с тези в други държави — членки на ЕС, което щеше да направи проблематично събирането на обобщени показатели на европейско равнище. Някои държави членки нямаше да предприемат подходящи действия и щяха да изостанат от развитието в области като глобализацията и нямаше да бъдат в крак със състоянието в Европа. Други държави членки щяха да дублират усилията си, като осъществяват сходни дейности и допускат едни и същи грешки. Пределните разходи по прилагането на подходи за успешно модернизиране на системите на някои държави членки относно статистиката за предприятията и търговията могат да бъдат по-ниски от тези за разработването на напълно нови системи. Некоординираните усилия щяха да доведат до ситуация, при която потенциалните икономии нямаше да бъдат възможни. Целта на Програмата MEETS беше не само да се намали тежестта за респондентите, а също така да се разгледа възможността за създаване на нови процеси за изготвяне на статистика и нова статистическа информация, която винаги да е в съответствие с потребностите на ползвателите. Новите изисквания относно информацията могат да увеличат тежестта за респондентите от различните сектори. Освен това преустройството на статистическите операции и статистическите процеси изисква допълнителни усилия и инвестиции. За да се оползотворят в максимална степен възможностите за предоставяне на ЕС на по-качествена и значима статистика относно предприятията и търговията, като същевременно се намали свързаната със статистиката тежест за предприятията, бяха необходими инвестиции, за да може обновената система да започне да функционира. В няколко държави членки бяха изпробвани някои нови, по-разходоефективни системи за събиране на данни (чрез свързване на съществуващи данни и алтернативни начини за събиране на данни, различни от традиционните проучвания) с цел да се създадат общоприложими модели. Споделянето на опит и добри практики (чрез мрежите ЕСС) беше в основата на тази програма. Като преки последващи действия във връзка с Програмата MEETS Евростат започна основно преразглеждане и интегриране на бизнес статистиката посредством обща нормативна уредба за събирането, съставянето, предаването и разпространяването на статистически данни за икономическата дейност в сектора на бизнеса — Рамковия регламент за интегриране на бизнес статистиката (РРИБС). Понастоящем Интрастат се счита за най-времеемката статистическа област, която е източник на над 50 % от цялата статистическа тежест за предприятията[10]. Като част от РРИБС целта на Евростат е да реформира Интрастат[11] чрез така наречения пакет за международната търговия или статистически данни за единния пазар (SIMSTAT). Специално внимание ще бъде обърнато на по-малките държави членки. По този начин се дава отговор на въпросите, свързани с опростяването на Интрастат и с качеството на свързаните статистически данни. [1] Съгласно условията на член 6 от Решение № 1297/2008/ЕО на Европейския парламент и на Съвета от 16 декември 2008 г.относно Програма за модернизиране на европейската статистика относно предприятията и търговията (MEETS). [2] http://epp.eurostat.ec.europa.eu/statistics_explained/index.php/MEETS_programme. [3] COM(2009) 404. [4] http://epp.eurostat.ec.europa.eu/statistics_explained/index.php/MEETS_programme. [5] Включително вътрешните трансфери. В годишния доклад за дейността за 2010 г. Евростат посочи наличието на изключение относно усвояването на кредити по MEETS в бюджета за 2010 г. Това изключение бе взето предвид при изчисляването на равнището на усвояване на оперативните кредити по MEETS за първите две години. [6] Правното основание е Регламент (ЕО) № 177/2008 на Европейския парламент и на Съвета от 20 февруари 2008 г.за установяване на обща рамка за регистрите на предприятията за статистически цели и за отмяна на Регламент (ЕИО) № 2186/93 на Съвета. ОВ L 61, 5.3.2008 г.,стр. 6. [7] Евростат, Sturgeon, Timothy J.: Global Value Chains and Economic Globalisation — Towards a new measurement framework(„Световните вериги за създаване на стойност и икономическата глобализация — към нова рамка за измерване“). Люксембург, 2013 г. [8] http://epp.eurostat.ec.europa.eu/portal/page/portal/pgp_ess/about_ess/statistical_committees/dgins. [9] http://ec.europa.eu/smart-regulation/index_en.htm. [10] http://ec.europa.eu/smart-regulation/refit/admin_burden/docs/enterprise/files/abst09_statistics_en.pdf. [11] Регламент (ЕО) № 638/2004 на Европейския парламент и на Съвета от 31 март 2004 г. за статистиката на Общността, свързана с търговията със стоки между държавите членки, и за отмяна на Регламент (ЕИО) № 3330/91 на Съвета (ОВ L 102, 7.4.2004 г.,стр. 1).